Sărbătorile zilei din 18 mai 2024 - Sf. Mc. Petru, Dionisie şi Paulin
Ortodoxe
Sf. Mc. Petru, Dionisie şi Paulin
Greco-catolice
Sf. m. Petru, Dionisie, Cristina, Andrei, Pavel, Heraclie, Paulin şi Benedim
Romano-catolice
Sf. Ioan I, pp. m.
Sfinţii Mucenici Petru, Dionisie şi Paulin sunt pomeniţi în calendarul creştin ortodox în ziua de 18 mai.
În vremea persecuţiilor împotriva creştinilor ordonate de împăratul Deciu (249-251), în Lampsac, cetatea Elespontului, a fost prins un tânăr frumos cu numele Petru, "tare la trup şi viteaz cu duhul în sfânta credinţă creştinească".
Adus în faţa judecătorului, a fost întrebat " 'Creştin eşti?' Petru a răspuns: 'Sunt creştin cu adevărat'. Ighemonul îi zicea: 'Iată, ai înaintea ochilor poruncile nebiruiţilor împăraţi; deci, jertfeşte marii zeiţe Venera' ". (Vieţile Sfinţilor)
La îndemnul demnitarului, tânărul Petru s-a arătat surprins, spunând: "Ighemoane, mă minunez, că voieşti a mă îndemna să mă închin unei femei spurcate şi desfrânate, care a făcut atâtea fapte urâte, încât îmi este ruşine a le pomeni. Oare, voi nu pedepsiţi pe cei ce îndrăznesc să facă astfel de desfrânări, pe care le-a făcut zeiţa voastră? Dacă voi o numiţi desfrânată, apoi cum să mă închin şi să-i aduc jertfă ei, fiind atât de spurcată şi desfrânată. Mie mi se cade să mă închin lui Dumnezeu Cel viu şi adevărat, împăratul tuturor veacurilor, lui Hristos Domnul meu. Lui să-I aduc jertfă de rugăciune, de umilinţă şi de laudă". (Vieţile Sfinţilor)
"Ighemonul, auzind acestea, a poruncit să-l întindă pe roată, să-i muncească trupul cu lemne şi cu fiare şi să-i sfărâme oasele". (Vieţile Sfinţilor)
Sfântul Mucenic Petru a fost torturat cumplit şi a fost condamnat la moarte prin tăierea capului.
În acel timp, a fost închis pentru credinţa în Hristos şi Sfântul Dionisie, alături de ostaşii Pavel şi Andrei. Aceşti doi tineri împreună cu Dionisie au fost ucişi cu pietre. Odată cu ei a fost ucisă şi Sfânta Cristina, în vârstă de 16 ani, căreia i s-a tăiat capul.
"Astfel, aceşti sfinţi mucenici, luptându-se împreună contra diavolului, a lumii şi a lui Opidim ighemonul, s-au învrednicit a fi biruitori cu ajutorul lui Hristos". (Vieţile Sfinţilor)
Sfântul Paulin propovăduia cu multă îndrăzneală pe Hristos, alături de Sfinţii Iraclie şi Venedim, în Atena, îndemnând pe toţi păgânii să se depărteze de la deşarta slujire de idoli şi să se boteze în numele Tatălui, al Fiului şi al Sfântului Duh.
"Pentru aceea i-a prins şi i-a dat stăpânitorului Atenei. Şi, cercetându-i, au mărturisit pe adevăratul Dumnezeu, Făcătorul a toată făptura; iar pe idoli i-au numit pietre nesimţite, lemne şi lucruri făcute de mâini omeneşti. Deci, au fost munciţi cu multe feluri de munci; iar mai pe urmă, fiind aruncaţi într-un cuptor, s-au sfârşit şi au luat cununile cele nestricăcioase de la Hristos Dumnezeul nostru, Căruia I se cuvine slava în veci. Amin." (sursă: vol. "Vieţile Sfinţilor")